作者:杜牧
標題:送沈士赴蘇州，李中丞招以詩贈行
內容:山城樹葉紅，下有碧溪水。溪橋向吳路，酒旗誇酒美。下馬此送君，高歌為君醉。念君苞材能，百工在城壘。空山三十年，鹿裘掛窗睡。自言隴西公，飄然我知己。舉酒屬吳門，今朝為君起。懸弓三百斤，囊書數萬紙。戰賊即戰賊，為吏即為吏。盡我所有無，惟公之指使。予曰隴西公，滔滔大君子。常思掄群材，一為國家治。譬如匠見木，礙眼皆不棄。大者粗十圍，小者細一指。cq橛與棟樑，施之皆有位。忽然豎明堂，一揮立能致。予亦何為者，亦受公恩紀。處士有常言，殘虜為犬豕。常恨兩手空，不得一馬棰。今依隴西公，如虎傅兩翅。公非刺史材，當坐巖廊地。處士魁奇姿，必展平生志。東吳饒風光，翠巘多名寺。疏煙亹亹秋，獨酌平生思。因書問故人，能忘批紙尾。公或憶姓名，為說都憔悴。